A fordítás az alábbi kiadás alapján készült:

Ari Whitten, Alex Leaf Eat for Energy

Hay House Inc., PO Box 5100, Carlsbad, CA 92018-5100

Copyright © 2022 by Ari Whitten

English language publication 2022 by Hay House LLC

Hungarian translation © Andó Nóra, 2025

Hungarian edition © Jaffa Kiadó, 2025

Minden jog fenntartva!

Fordította Andó Nóra

Borítóterv Tillai Tamás

Szerkesztő Gaborják Ádám

Felelős szerkesztő Schultz Judit

Felelős kiadó Rados Richárd

Jaffa Kiadó • www.jaffa.hu

ISBN 978 963 687 238 0

Jogi nyilatkozat

A könyvben található információk kizárólag tájékoztatási célt szolgálnak, nem helyettesítik az orvosi tanácsadást, alkalmazásuk az olvasó felelőssége. Minden egészségi problémájával forduljon orvoshoz, aki meghatározhatja, hogy a könyvben szereplő információk alkalmazhatók-e a konkrét esetben, illetve segíteni tud az egészségi problémákban és a kezelési módban. A kiadó nem vállal felelősséget a könyvben szereplő bármely javaslat követése miatt esetlegesen bekövetkező bármilyen egészségi problémáért.

Feleségemnek, Marcelának és gyermekeimnek,
Mateónak és Kaiának, akik arra inspirálnak,
hogy még szebbé tegyem a világot a számukra.

TARTALOM

Bevezetés: A rejtélyes járvány

Fáradtságom története

Honnan jön az energiánk

Első rész: Hozd rendbe az energiaszinted!

1. Bemutatkoznak a mitokondriumok, tested energiatermelői és -szabályozói

A krónikus fáradtság lényege

A mitokondriumok kettős szerepe

A veszélyre adott sejtválasz

A megmentő szerepében: a táplálkozás

2. Az energiaóra újrahuzalozása

Lehull a lepel a cirkadián ritmus rejtélyeiről

A cirkadián ritmus és a mitokondriumok közti kapocs

A cirkadián ritmus újraindítása

Maradandó változások

Gyakorlati lépések

3. Zsírégetés, izomépítés, energiafokozás

Lehull a lepel a testösszetétel rejtélyeiről

A testösszetétel és az energia közti kapocs

A szentély táplálása

Maradandó változások

Gyakorlati lépések

4. A bélbarrier helyreállítása a fáradtság leküzdése érdekében

Lehull a lepel a bélmikrobiom rejtélyeiről

A bélrendszer és a mitokondriumok közti kapocs

A bél helyreállítása a táplálkozás segítségével

Maradandó változások

Gyakorlati lépések

5. A vércukor-ingadozás szabályozása a stabil energiaszint érdekében

Lehull a lepel a vércukor rejtélyeiről

A vércukor és a mitokondriumok közti kapocs

Stratégiák a vércukorszint stabilizálására

Maradandó változások

Gyakorlati lépések

6. Agyserkentés az energikusság érdekében

Lehull a lepel az agy rejtélyeiről

Az agyi egészség és a mitokondriumok közti kapocs

Stratégiák az egészségesebb agy érdekében

Maradandó változások

Gyakorlati lépések

Második rész: Szupertöltés a mitokondriumoknak

7. Energiát adó szuperélelmiszerek

Gyümölcsök

Mikroalgák

Máshova nem sorolt élelmiszerek

Csonthéjasok, magvak és zsírtartalmú gyümölcsök

Rosttartalmú zöldségek

Állati eredetű fehérjék

Teljes értékű gabonafélék

Hüvelyesek

8. Energiát adó szuper-táplálékkiegészítők

Mitokondriális támogatás és energiafokozás

Alvástámogatás és ellazulás/relaxáció

A bélrendszer helyreállítása

Az egészséges agy és a kognitív támogatás

Dopaminserkentők

Acetilkolin-serkentők

GABA-serkentők

Szerotoninserkentők

Befejezés: Ma kezdődik

Függelék

A legjobb fehérjeforrások

Javasolt fehérjebevitel testsúly alapján

Köszönetnyilvánítás

A szerzőkről

Termékeink és programjaink

Táplálékkiegészítők

Programok

Jegyzetek

Bevezetés
A rejtélyes járvány

Képzeld el, hogy valamilyen fura okból kifolyólag minden nap beleszúrsz a lábfejedbe egy villát. Majd felkeresed a kórházat, ahol az orvosok nem tesznek mást, mint hogy hazaküldenek némi fájdalomcsillapítóval. A fájdalom elmúlik, de a rákövetkező nap újra beleszúrod a lábadba a villát, így hát újra orvoshoz mész. Még több fájdalomcsillapító. Harmadnap megismétlődik a mintázat.

Egyértelműen az a megoldás, hogy többet nem szúrod bele a lábadba a villát, nem pedig az, hogy fájdalomcsillapítókkal nyomod el a tüneteket.

Ugyanez a helyzet a krónikus fáradtsággal is. Az energia hiánya egy tünet, hogy valami nem működik a testedben, te pedig nap nap után szurkálod magad a táplálkozással és életmóddal kapcsolatos döntéseid révén – természetesen nem szándékosan. És ahelyett, hogy egyszerűen kibírnád a fáradtságot, vagy elfednéd a cukorhoz vagy koffeinhez hasonló serkentőszerekkel, az okos megoldás az lenne, hogy foglalkozol azokkal a mögöttes tényezőkkel, amelyek az emberi test energiatermelését szabályozzák.

Nem a te hibád, hogy eddig nem foglalkoztál ezzel! Senki nem ismertetett meg az emberi energiaszintet szabályozó tényezőkkel. Senki nem tért ki arra, tudományosan miért és hogyan is kell megadni a testnek és az agynak a számukra szükséges megfelelő táplálékot. Emiatt pedig tudtodon kívül olyan döntéseket hozol, amelyek kiszívják belőled az energiát, valamint korlátozzák a sejtjeid megfelelő működését. A megoldást annak megtanulása jelenti, mi minden felügyeli és szabályozza az energiaszintünket, mert így véget vethetsz az öntudatlanul meghozott energiaromboló döntéseknek, és elkezdhetsz az energiaszintet növelő dolgokat csinálni.

Ugyanakkor mára társadalmi szinten normalizáltuk a fáradtságot.

Normálisnak tartjuk a fáradtságot. Vagy ami még rosszabb, egyfajta rangot adó érdemrendként tekintünk rá, hiszen még a fáradtságot és az alacsony energiaszintünket is arra használjuk, hogy hivalkodjunk a többi ember előtt, milyen fontosak és elfoglaltak is vagyunk. Hányszor halljuk a következőket: „Teljesen ki vagyok merülve,” vagy „Totál kikészít a munkám”, ami annyit jelent, hogy „Annyira ambiciózus, annyira törtető és annyira nélkülözhetetlen vagyok a munkahelyemen, hogy nincs időm eleget aludni”.

Kimerültek és stresszesek vagyunk, kiégünk, szorongunk, depressziótól szenvedünk, valamint agyi köd, emlékezetkiesés és koncentrációzavar is sújt minket. Folyamatosan a holnapból veszünk kölcsön energiát, hogy kifizethessük a mát, miközben koffeinnel, cukorral és serkentőszerekkel vészeljük át a napokat. Az emberi kapcsolatokhoz, a munkához és az élethez szükséges legfontosabb hozzávalót veszítettük el – az energiát.

Nem csak azokra gondolok most, akiknél az orvosok krónikus fáradtság szindrómát (vagy mialgiás enkefalomielitiszt, ME/CFS-t) állapítottak meg, amely a legsúlyosabb és legrosszabb fokozat, és ami a világ népességének mintegy 1,5 százalékát, Amerikában pedig körülbelül 5,4 millió felnőttet érint. Krónikus fáradtságról hat hónapnál tovább tartó súlyos fáradtság esetén beszélünk, amelyet a megerőltetés utáni rossz közérzethez hasonló egyéb tünetek kísérnek.1

Én arra a valódi fáradtságjárványra gondolok, amely ennél ötvenszer-százszor több embert érint. Tulajdonképpen a fáradtság egy skálán helyezkedik el, amely a súlyos és bénító krónikus fáradtság szindrómától egészen a sokkal gyakoribb, általánosan alacsony napi energiaszintig és a vitalitás hiányáig terjed, és ami a népesség óriási százalékát érinti.

És hogy mégis mekkora a baj? Szemléltetésképpen:

•Az amerikai Nemzeti Biztonsági Tanács (NSC) munkahelyi fáradtságról szóló beszámolója2 szerint a dolgozók 76 százaléka érzi fáradtnak, 53 százaléka kevésbé produktívnak magát a munkahelyén, 44 százalékának nehezére esik koncentrálni, míg 27 százalékának nehézséget okoz a döntéshozatal a fáradtság miatt.

•Az orvost felkeresők 40 százaléka panaszkodik fáradtságra, és minden ötödik embernek krónikus fáradtság szindrómája van.3

•Az eddigi talán legnagyobb, több mint egy millió felnőttet felmérő tanulmány szerint minden harmadik férfi és minden második nő úgy nyilatkozott, hogy könnyen elfárad.4

Természetesen teljesen normális, ha alkalomadtán egy kicsit fáradtnak érezzük magunkat, vagy le akarunk feküdni és pihenni szeretnénk egy hosszú, kemény fizikai és szellemi munkával töltött nap után. Az viszont már korántsem normális, ha szinte folyamatosan alacsony az energiaszintünk.

Ez már a szervezet segélykérése.

FÁRADTSÁGOM TÖRTÉNETE

Több mint húsz éve segítem az embereket abban, hogy az életmód, a táplálkozás és a célzott táplálékkiegészítők használatával helyreállítsák az egészségüket. Nemcsak szemtanúja voltam annak, ahogy több ezer kliens felkel a kanapéról és túrázni megy a hegyekbe, hanem magam is megtapasztaltam ezt az átalakulást.

Kezdetben azért vetettem bele magam a humán energiaszint optimalizálásának tudományába, mert rettenetes út vezetett az én esetemben is a krónikus fáradtságon túlra, és mert ezt a fáradtságot egyetlen – se a hagyományos, se az alternatív orvoslás területén mozgó – orvos sem tudta rendbe hozni.

Évekkel ezelőtt egészséges, aktív, energiától duzzadó 24 éves férfiként rövid ideig egy izraeli kommuna farmján éltem és dolgoztam, amikor is elkaptam az Epstein–Barr-vírust, és súlyos mononukleózist (más néven „mirigylázat” vagy „csókbetegséget”) állapítottak meg nálam. Fogalmam sem volt, hogy csaknem egy évbe fog telni, mire helyreáll az egészségem, a közérzetem és az energiaszintem. A padlógázzal élt életemtől odáig jutottam, hogy képtelen voltam kikelni az ágyból. A torkom annyira fájt, annyira feldagadt, és annyira tele volt gennyel, hogy kizárólag levest voltam képes enni, ami miatt rövid idő alatt 15 kilónyi izomtömeget veszítettem. Olyannyira odalett az állóképességem és a kitartásom, hogy a kisebb megerőltetéstől is kifulladtam, és annyira elhagyott a lendület, hogy enyhe fizikai aktivitást követően is 24 órás ágyban fekvésre volt szükségem.

Mint mindenki más, én is válaszokat akartam és jobban akartam lenni, ezért több orvost is felkerestem – olyanokat, akik neve előtt ott állt a „Dr.” és akik többéves tapasztalattal rendelkeztek. Megdöbbenésemre senki sem tudta, mi okozza az állapotomat. Több orvos és számtalan sürgősségin tett látogatás kellett, hogy végül felállítsák az Epstein–Barr-vírus (EBV) diagnózisát nálam. Először megkönnyebbültem, hogy végre tudom, mi teszi tönkre az egészségem, de aztán gyorsan rájöttem, hogy az orvosok gyakorlatilag semmit sem tudnak adni a mononukleózisos emberek számára – se kezelést, se valódi segítséget.

Hónapokig tartott a felépülésem, és a súlyos fáradtság sehogy sem akart javulni. Úgy éreztem, mintha az életem elhúzna mellettem, mivel képtelen voltam elegendő energiát összeszedni, hogy részt vehessek az általam annyira szeretett fizikai tevékenységekben, például a sziklamászásban, a súlyzózásban vagy a szörfözésben. Nem volt energiám, hogy a barátaimmal vagy a barátnőmmel töltsem az időt, vagy hogy a társasági életet élő ember látszatát keltsem. És képtelen voltam ellátni az akkori, fizikailag megerőltető feladatomat, azaz hogy intenzív fizikai munkát végezzek a farm halastavaiban (nem ritkán több mint 38 fokos hőségben). Úgy éreztem, mindentől megfosztottak az életben, mivel egyszerűen semmi elvégzésére nem volt elég energiám.

Mivel képtelen voltam így élni és csak várni, hogy visszakapjam az életem, segítséget kértem az alternatív gyógyászattal foglalkozó közösségtől. Azonnal mellékvese-fáradtságot diagnosztizálták nálam, és végre felcsillant előttem a remény. Mániákusan belevetettem magam a mellékvese-fáradtság elméletébe – azaz abba a jelenségbe, hogy a krónikus stressz kimeríti a mellékveséket, amelynek hatására azok képtelenek lesznek elegendő kortizolt termelni (ezt a nagyon fontos stresszhormont a mellékvese állítja elő), és végül fáradtsághoz és mindenféle egyéb tünethez vezet. Minden könyvet elolvastam és minden videót megnéztem a témában, amelyek nagy részét a természetgyógyászat és a funkcionális orvoslás területén tevékenykedő, általam mentornak és szakértőnek tekintett emberek készítették.

Meg voltam győződve róla, hogy mellékvese-fáradtságban szenvedek, és hogy ráleltem a gyógyuláshoz vezető útra, ám amikor mindezt megemlítettem a hagyományos orvoslást űzőknek, ők elhessegették a gondolatot, mondván, nem létezik mellékvese-fáradtság, és hogy mindez áltudomány. Ez nagyon elkeserített. Hogy hagyhatják figyelmen kívül ezt a komoly betegséget, és hogyhogy nem tudnak segíteni a hozzám hasonlókon? Eltökéltem, bebizonyítom, hogy a nyugati orvoslás téved, így aztán csaknem egy évet arra szántam, hogy átfésültem és kielemeztem teljes terjedelmében több száz publikált tanulmányt, nap nap után átrágtam magam mindenféle szakirodalmon, amely kapcsolódott a fáradtság és a mellékvese-működés/kortizol témakörhöz, csak hogy bizonyíthassam a mellékvesefáradtság-elméletet.

Csakhogy… nem tudtam bizonyítani. Végül elkeseredetten vettem tudomásul, hogy az erről szóló tudományos kutatások nem támasztják alá a feltevést, hogy az alacsony kortizolszint vagy az abnormális mellékvese-működés okolható a krónikus fáradtságért. A tanulmányok túlnyomó része, amely a mellékvese működését (és a kortizol szintjét) vizsgálta krónikus fáradtsággal küzdő, illetve egészséges emberek esetében, semmilyen eltérésre nem bukkant a mellékvese-működés vagy a kortizolszint tekintetében. Habár nem akartam bevallani, de a kutatásokból egyértelműen kiderült, hogy a mellékvese működési zavara és a normálistól eltérő kortizolszint nem magyarázzák bizonyítható módon a krónikus fáradtságot, ugyanis ezek egyáltalán nem is jelentkeztek a fáradtsággal küzdők túlnyomó többségénél.

Úgyhogy ott álltam, nyúlfarknyi remény nélkül, hogy bárki is válaszokkal szolgálhat a krónikus fáradtságommal kapcsolatban. A hagyományos orvostársadalom semmit nem tudott nyújtani nekem, miközben fáradtságtól szenvedtem, míg az alternatív/funkcionális gyógyítók többsége még mindig olyan energiaparadigmában dolgozott, amelynek nem volt tudományos háttere.

Ez volt az a pillanat, amikor rádöbbentem: az orvoslás területén gyakorlatilag még senki nem oldotta meg az emberi energia rejtvényét.

Ez a felismerés megváltoztatta a további életutamat.

Ez volt az a fordulópont, amikor teljességgel megszállottja lettem annak, hogy feltérképezzem az emberi energia tudományát. Évekig semmi mást nem akartam, mint minden egyes nap beleásni magam a tudományos szakirodalomba, hogy ténylegesen megérthessük – és egy igazi tudományos keretbe illeszthessük – azokat a valódi tényezőket, amelyek szabályozzák és felügyelik az ember energiaszintjét, megérthessük azt, miért fáradnak el az emberek, és ami még fontosabb, hogy hogyan lehet mindezt helyreállítani.

Ez a könyv azoknak az évtizedeknek a kiterjesztése, amelyeket tanulással, kutatással és olyan programok és eljárások kifejlesztésével töltöttem, amelyek a fáradtságspektrumon szenvedők közül bárkinek és mindenkinek a segítségére lesznek, hogy visszanyerje az energiáját és az életét.

HONNAN JÖN AZ ENERGIÁNK

Az elmúlt évtizedben jelentős mennyiségű kutatást szenteltek annak, hogy felfedezzék a fáradtság valódi okozóját: a mitokondriális diszfunkciót.

A testünket alkotó billiónyi sejt szinte mindegyikében több száz, de akár több ezer mitokondrium is található, és szó szerint ezek a mitokondriumok állítják elő gyakorlatilag az összes energiát, amelyre az egyes sejteknek szükségük van saját funkciójuk ellátásához. A mitokondriumot gyakran nevezik „a sejt erőművének” is. Tekinthetjük őket a sejtek akkumulátorának vagy energiagenerátorának is. Amikor a mitokondriumok működésében zavar lép fel, vagy pontosabban szólva, amikor visszafogják az energiatermelést (ennek okait később részletesen tárgyaljuk majd), akkor a mitokondriumok nem képesek annyi energiát előállítani, amennyire a sejteknek a feladatuk elvégzéséhez szükségük lenne. A szívsejtek nem tudják hatékonyan pumpálni a vért, az izomsejtek nem tudják hatékonyan mozgatni a testet, az immunsejtek nem tudják hatékonyan leküzdeni a fertőzéseket, a bélsejtek nem tudják hatékonyan megemészteni az ételeket, a mirigysejtek nem tudnak hatékonyan hormonokat termelni, az idegsejtek pedig nem tudják hatékonyan táplálni az agyműködést.

Azt, hogy a sejtszintű energiatermelés nem hatékony, te tünetként észleled majd, fáradtság vagy krónikusan alacsony energiaszint formájában.

A jó hír az, hogy tehetsz valamit. Az elmúlt tíz év során a tudomány rendkívül fontos szempontokat fedezett fel azzal kapcsolatban, hogyan is működnek a mitokondriumok és hogyan látják el a sejteket, mely tényezők hatására szüntetik be az energiatermelést, és hogyan lehet optimalizálni őket, hogy elősegíthessük a regenerálódásukat, gyarapodásukat, sőt, akár hogyan építsünk új mitokondriumokat a semmiből – és ennek révén lehetőséged nyílik legyőzni a fáradtságot.

Az Ételenergia azért készült, hogy a segítségével jobban megérthesd a kimerültséged mögött meghúzódó valódi tudományt; a mitokondriumok szerepét az energia előállításában és az energiaszint emelésében; a szervezeted energiaszint-szabályozását; valamint azt, hogyan használhatod a táplálkozási stratégiákat, bizonyos ételeket, és a hatékony táplálékkiegészítőket és kombinált készítményeket arra, hogy extrán feltöltsd a mitokondriumokat, megszabadulj a fáradtságtól, és minden egyes nap megtapasztalhasd az egész napon át tartó energiát.

Évekkel ezelőtt egyetlen cél lebegett a szemem előtt, amikor egyesítettük erőinket számos vezető egészségügyi szakemberrel és elismert orvossal: hogy még többet tudjunk meg a fáradtság kiváltó okairól, és hogy elsőként alkalmazzunk olyan új eljárásokat, amelyek segítségével az emberek legyőzhetik a fáradtságot és tele lesznek energiával.

A sokéves kemény munka eredményeként szakértői csapatunk kifejlesztett egy hathatós, átfogó, bizonyítékokkal alátámasztott rendszert az energia optimalizálására The Energy Blueprint néven, amely rohamléptekkel a világ legelismertebb programjává vált az olyan emberek számára, akik felül akarnak kerekedni a fáradtságon, és több energiára vágynak.

Az elmúlt évek során több mint 2,5 millió emberhez jutottak el ingyenes edukációs cikkeink és podcastadásaink, és 200 000-nél is többen használják a The Energy Blueprint oktatóprogramjait, coachingszolgáltatásait és táplálékkiegészítőit. Munkánk eredményeként több száz energiatermelő stratégia és „biohack” áll klienseink részére, valamint prémium minőségű energiafokozó táplálékkiegészítők is, hogy a segítségükkel legyőzhessék a fáradtságot, és visszakaphassák az egészségüket, az energiájukat és az életüket.

Az Ételenergia azt a táplálkozási bölcsességet tartalmazza, melyet a csapatom és jómagam az elmúlt évtizedben több ezer kliensünkkel együtt fedeztünk fel, rendszereztünk és finomítottunk. Ebben a könyvben ugyanazt csinálom, amit minden egyes ügyféllel és minden egyes programomban is teszek: átverekszem magam az áltudományon, hogy rávilágítsak a fáradtság valódi okaira és arra, hogyan tudod újrahuzalozni a szervezeted (és a mitokondriumokat), hogy ismét ifjúkorod energiaszintjét állítsa elő.

Két részre osztottam a könyvet. Az Első részben a fáradtság valódi felelősével – a nem megfelelő mitokondriális működéssel – foglalkozom, és azzal, hogyan lehet helyrehozni a legfontosabb tényezőket, amelyek hatással vannak a mitokondriumokra, például:

•a cirkadián ritmuszavart és a nem megfelelő alvást

•a túl sok testzsírt és a túl kicsi izomtömeget

•a nem megfelelő bél- és mikrobiom-egészséget

•a vércukorszint-szabályozás zavarát

•a táplálkozási toxicitást és hiányokat

•a neurotranszmitter- és a hormonzavart

Ezekben a fejezetekben elmagyarázom, milyen kapcsolatban állnak egymással ezek a stressztényezők, és hogyan is befolyásolják a mitokondriumokat és az energiaszintet, majd számtalan étrenddel és táplálkozással kapcsolatos stratégia következik, amelyek segítségével javulhat az említett rendszerek és a mitokondriumok funkciója, valamint az energiaműködés.

Nem kell egyszerre kipróbálni az egy-egy fejezetben szereplő összes stratégiát! Ehelyett inkább azt javasolnám, hogy válassz ki egyetlen egyet az adott fejezetből, sajátítsd el pár hét (vagy adott esetben hosszabb idő) alatt, majd ezután adj hozzá egy másik stratégiát, sajátítsd el azt is, majd még egyet, és így tovább. Ezt nevezzük stratégiahalmozásnak. Ez a lassú és tartós megközelítés teszi lehetővé, hogy ténylegesen elsajátítsd az energiát adó evés új módszereit.

Ezek a fejezetek holisztikus ismereteket nyújtanak az energiáról, és arról, hogyan kapcsolódik egymáshoz a szervezetünk minden egyes szerve és rendszere. Rendkívül fontos megérteni, hogy amikor fáradtságról van szó, soha nem lokalizált jelenségről beszélünk. Soha nem csak egyetlen dolog nem jó. Például ha nem megfelelő a bélrendszered vagy a mikrobiomod egészsége, akkor ez a jelenség nem korlátozódik a bélrendszerre. Mostanra több ezer tanulmány született a bél–agy-tengelyről, a bél–immunrendszer-tengelyről, és a bél–mitokondrium-tengelyről. Így aztán egy bélrendszeri problémából gyorsan válhat agybéli, bőr-, immun- vagy energiaprobléma. És ez szinte minden rendszerre igaz a szervezetünkben. Ennyire szorosan összefüggenek egymással az egyes rendszerek az emberi testben.

Szerencsére mindez ellentétes előjellel is működik. Ha sikerül optimalizálni a táplálkozásod, a cirkadián ritmust, az alvást, a bélegészséget, a testösszetételt, az agy egészségét és különösen a mitokondriumok egészségét, akkor ez pozitív hatások egész láncolatát eredményezi, amely a szervezet minden rendszerében szétterjed. Csak hogy egy példát említsek: ismeretes, hogy a cirkadián ritmus optimalizálásával párhuzamosan megnő az energiaszint, javulnak az agyfunkciók, kisebb eséllyel alakul ki rák, javul a sportteljesítmény, jobb lesz a hangulatod, és zsírból lehet fogyni – mindezt egyszerre. Így működik a test – amit beviszünk, az vagy lefelé mutató negatív spirálba taszít minket, a gyorsabb öregedés, a betegségek és a fáradtság irányába, vagy pedig felfelé vivő pozitív spirálba kerülünk, a betegségmegelőzés, a fiatalos vitalitás, reziliencia és energia irányába.

Ezután a Második részben, miután az étrended megújításával már létrehoztál egy optimális alapot, megosztom veled azokat az élelmiszereket, táplálékkiegészítőket és kombinált készítményeket, amelyeket hozzáadhatsz az előző fejezetekben ismertetett táplálkozási stratégiákhoz, hogy szupertöltést kapjanak a mitokondriumok és megnőjön az energiaszinted. Úgyhogy még ha hozzám hasonlóan – aki pedig már 25 éve tanulmányozza a természetgyógyászatot –, te is az egészségtudomány megszállottja vagy, és akkor is, ha már sikerült kialakítanod a táplálkozási és életmódbeli szokásaidat (a testmozgást, az alváshigiéniát, a cirkadián ritmust, a stresszkezelést, a hormézist stb.), elképesztően hasznosnak találod majd a könyv Második részét, ahol is részletes útmutatót találsz a táplálékkiegészítő-szedés optimalizálásáról, hogy még jobban működjön az agyad, és még több energiád legyen.

Csak hogy tisztázzuk, mi itt nem valamiféle új, felkapott, bizarr diétát osztunk meg veled, azt állítva, hogy ez a következő tuti dolog. Egyáltalán nem adunk közre kifejezett étrendet. Ehelyett táplálkozási elveket, stratégiákat és taktikákat osztunk meg, amelyeket univerzálisan lehet alkalmazni és számos specifikus diétával össze lehet párosítani, a veganizmussal kezdve a mediterrán diétán át, egészen a paleo- és keto diétákig. A könyvben szereplő táplálkozási stratégiákat szinte kizárólag emberekkel végzett kontrollált beavatkozásokból válogattuk össze, és hatékonyságuk alátámasztása érdekében számtalan alkalommal tudományos felülvizsgálaton estek át. Mindezeket a bizonyítékokat meg is osztom az olvasóval a könyvben a Felhasznált irodalomban, mert nem szeretném, hogy valaki csak úgy elhiggye, amit állítok.

A legfontosabb viszont az, hogy ezek a hathatós, tudományosan megalapozott megoldások messze túlmutatnak az orvosok, egészségügyi coachok vagy a funkcionális gyógyítók szájából elhangzó tipikus tanácsokon. Ha a mitokondriumok egészségéről és az általános energiaszintről van szó, akkor kétség nem fér hozzá, hogy a táplálkozás a legjelentősebb tényező a fáradtságjárványban, ám ha egy hagyományos orvoslást folytató doktort keresünk fel, akkor ő jellemzően nem fog rákérdezni az étrendünkre, és nem fog eszközként tekinteni a táplálkozásra.

Rendkívül fontos megértenünk, hogy a nyugati világban nem csak a fáradtságjárvánnyal állunk szemben. Egyre ijesztőbb méreteket öltenek az alábbi betegségek is:

•rák

•szívbetegségek

•neurológiai megbetegedések, például az Alzheimer- vagy a Parkinson-kór

•cukorbetegség

•elhízás

Ezek mind a modern életmóddal összefüggő, civilizációs betegségek, és az Egyesült Államokra, valamint a nyugati világra nehezedő egészségügyi terhek óriási, 80 százaléka a táplálkozásra és az életmódbeli tényezőkre vezethető vissza.5

Mindezek tudatában tudnod kell, hogy a könyvben szereplő táplálkozási stratégiák nemcsak az energiaszintedet fogják javítani, hanem jelentősen le fogják csökkenteni egy tucat további káros, halálos kimenetelű krónikus betegség kialakulásának a kockázatát is. Nem túlzás azt állítani, hogyha a táplálkozásod újra sínen van, akkor ezzel éveket, ha nem évtizedeket adsz hozzá az életedhez. Sokak számára ez jelentheti a különbséget aközött, hogy 63 éves korukban elviszi-e őket egy szívroham, vagy viszonylag egészségesen megérik a 100 éves, vagy még magasabb kort is.

Napi szinten találkozom padlót fogott kliensek történeteivel. Ők már mind kérték a hagyományos orvosok és az alternatív gyógyítók segítségét is, de csak azt a választ kapták, hogy nem igazán tudnak segíteni nekik az energikusságuk visszaszerzésében.

Talán ez most úgy hangzik, mintha kritizálnám az orvosokat, vagy netalán orvosellenes lennék. Nem vagyok az. A célom mindig az, hogy a kutatások és a tanulmányok eredményezte tényeket kommunikáljam. És igazán elhiheted, hogyha meglőnek, megszúrnak, elkapok valamilyen akut, életveszélyes fertőzést, elveszítem egy végtagom, vagy valamilyen egyéb egészségügyi bajjal találom szemben magam, akkor egy hagyományos orvoslást folytató doktort fogok felkeresni, mivel ezek az orvosok hihetetlen munkát végeznek ezeken a területeken, és sok egyéb területen is.

Sajnálatos módon azonban, ha a fáradtságról és az egyéb „civilizációs betegségek” többségéről van szó, amelyeket a táplálkozás és az életmódbeli tényezők váltanak ki (amelyek, ismétlem, a nyugati világ egészségügyi terheinek 80 százalékát teszik ki), akkor a hagyományos orvoslás, kevés kivételtől eltekintve, nem sokat tud tenni.

Ami pedig a funkcionális orvoslást és a természetgyógyászatot/wellnesskezeléseket illeti, ezek némelyike többet kínál a hagyományos orvoslásnál, viszont kiszámíthatatlan, hogy a gyógyító tisztában van-e a mitokondriumok energiaszintben játszott szerepével.

Ám a fáradtság nem életfogytig tartó büntetés.

Létezik kiút belőle.

Az Ételenergia mindenkinek szól, helyezkedjenek el bárhol a fáradtságspektrumon, kezdve az előrehaladott és kimerítő fáradtságtól az enyhébb mértékű, egész nap tartóig. A hamarosan megismert stratégiák segíthetnek kihozni a maximumot a szervezetedből – lehetővé téve, hogy a tested és az elméd úgy működhessen, ahogyan kell, hogy csúcsformában élhess, ami az energiaszintet, agyműködést, hangulatot és az egészséget illeti.

Számos kliensem arról számol be, hogy a stratégiák alkalmazásakor nemcsak az energiaszintjük lesz magasabb, hanem egyéb egészségügyi előnyök is jelentkeznek, például jobban alszanak; zsírból fogynak; alacsonyabb lesz a vérnyomásuk; stabilabb a vércukorszintjük; jobban működik az agyuk, beleértve a memóriát és a koncentrációt is; és hatványozottabban motiváltnak, boldognak, és türelmesnek érzik magukat, valamint képesek kapcsolódni a barátaikhoz és a családjukhoz.

Az energia igenis számít.

Itt az ideje elkezdened élni az általad választott életet!

A Jaffa Kiadó könyveinek teljes választéka megvásárolható könyvesboltunkban:

1114 Budapest, Vásárhelyi Pál u. 10.

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

Noto Serif – SIL Open Font License

Open Sans – SIL Open Font License

Source Serif 4 – SIL Open Font License

Vollkorn SC – SIL Open Font License